Pranešimo apie vyno sektoriaus produkto specifikacijos standartinio pakeitimo patvirtinimą paskelbimas pagal Komisijos deleguotojo reglamento (ES) 2019/33 17 straipsnio 2 ir 3 dalis

(2020/C 73/08)

Šis pranešimas skelbiamas pagal Komisijos deleguotojo reglamento (ES) 2019/33 17 straipsnio 5 dalį (1).

PRANEŠIMAS APIE STANDARTINIO PAKEITIMO PATVIRTINIMĄ

„Ribera del Duero“

Nuorodos numeris: PDO-ES-A0626-AM04

Pranešimo data: 2019-11-20

PATVIRTINTO PAKEITIMO APRAŠYMAS IR PAGRINDIMAS

1. Baltųjų vynų ir termino „clarete“ įtraukimas (specifikacijos 2 dalis ir bendrojo dokumento 1.4 punktas)

Aprašymas ir pagrindimas

Baltųjų vynų įtraukimas į SKVN „Ribera del Duero“ žymimų produktų gamą, taip pat sinonimo „clarete“ įtraukimas į rožinių vynų aprašymą siekiant patenkinti prekybinius lūkesčius.

Reguliavimo tarnybos manymu, baltųjų vynų gamybos patirtis regione, ypač įgyta per pastaruosius dvidešimt metų naudojant vietinę veislę ’Albillo Mayor’, pasiekė pakankamą lygį, kad šiems vynams būtų suteikta SKVN „Ribera del Duero“.

Reguliavimo tarnybos siekį parengti taisykles, skirtas šiai produkcijai apsaugoti, kaip to primygtinai prašo sektoriaus atstovai, paaiškina noras išsaugoti istorinius šių baltųjų vynuogių veislių sklypus, jų genetinę įvairovę, taip pat šių vynų populiarinimas per žiniasklaidos priemones ir jų komercinė sėkmė rinkose.

Šiuo metu yra bent 25 rūsiai, kuriuose šio tipo baltieji vynai, pagaminti iš ’Albillo Mayor’ vynuogių veislės, labai sėkmingai parduodami dažniausiai su SGN „Vino de la Tierra de Castilla y León“ etikete (penki iš ’Albillo Mayor’ veislės pagaminti vynai nurodyti prestižinio leidinio „The Wine Advocate“ sąraše ir įvertinti daugiau nei 91 balu).

Rožiniams vynams taikomą terminą „clarete“ nuspręsta įtraukti siekiant patenkinti veiklos vykdytojų, kurie pageidavo išsaugoti šio tradicinio termino vartojimą regione apibūdinant vynus pagal jų spalvą, prašymą. Šis įtraukimas neturi jokios įtakos gamybos sąlygoms ar praktikai.

Pakeitimo pobūdis: standartinis.

Tiek baltieji vynai, tiek „clarete“ vynai (kurie yra tokio pat tipo kaip rožiniai vynai, bet parduodami su tradiciniu regione pavadinimu, nurodančiu nacionalinėse ženklinimo taisyklėse pripažintą spalvą) yra įtraukti į vynų kategoriją, taigi išlaikoma vienintelė specifikacijoje leidžiama kategorija. Laikoma, kad nė viena vyno kategorija nebuvo pakeista, įtraukta arba išbraukta, vadinasi, šis pakeitimas nepriskirtinas nė vienai iš pakeitimų rūšių, kurios nustatytos Reglamento (ES) 2019/33 14 straipsnio 1 dalyje.

2. Baltųjų vynų fizinių ir cheminių savybių aprašymas (specifikacijos 2 dalis ir bendrojo dokumento 1.4 punktas)

Aprašymas ir pagrindimas

Analitinių savybių, kurios turi būti būdingos baltiesiems vynams, kad jie atitiktų specifikaciją ir kad jiems atitinkamai būtų suteikta SKVN „Ribera del Duero“, nustatymas.

Įtraukus šį naują vyno tipą, būtina nustatyti jo fizines ir chemines savybes bent jau atsižvelgiant į 2018 m. spalio 17 d. Komisijos įgyvendinimo reglamento (ES) 2019/34, kuriuo nustatomos Europos Parlamento ir Tarybos reglamento (ES) Nr. 1308/2013 taikymo taisyklės ir Europos Parlamento ir Tarybos reglamento (ES) Nr. 1306/2013 taikymo taisyklės, 20 straipsnyje nustatytus parametrus.

Pakeitimo pobūdis: standartinis.

Šis pakeitimas – tai fizinių ir cheminių savybių pritaikymas, neturintis esminės įtakos galutiniam produktui. Produktas išlaiko dalyje „Ryšiai su geografine vietove“ aprašytas savybes ir pobūdį, kuriuos lemia gamtinių ir žmogiškųjų veiksnių sąveika. Taigi aptariamas pakeitimas nepriklauso nė vienai iš pakeitimų rūšių, kurios nustatytos Reglamento (ES) 2019/33 14 straipsnio 1 dalyje.

3. Naujas juslinių savybių apibūdinimas (specifikacijos 2 dalis ir bendrojo dokumento 1.4 punktas)

Aprašymas ir pagrindimas

Naujas juslinių savybių, kurias turi atitikti įvairių kategorijų vynai, kad jiems būtų suteikta SKVN „Ribera del Duero“, apibūdinimas siekiant geriau prisitaikyti prie dabartinių juslinės analizės metodų.

Juslinių savybių, kurios turi būti būdingos baltiesiems vynams su saugoma nuoroda, įtraukimas.

Įgijusi patirties Europos žemės ūkio fondo kaimo plėtrai (EŽŪFKP) finansuojamame projekte „Analitinių priemonių kūrimas siekiant sunorminti juslinę analizę, kurią atlieka vynų su Kastilijos ir Leono SKVN degustavimo komitetai“, Reguliavimo tarnyba rekomendavo tiksliau apibūdinti įvairių tipų produktus, taip pat įtraukti kai kuriuos anksčiau naudotus apibūdinimus, palengvinančius aiškinimą. Šis pakeitimas padarytas visų pirma siekiant geriau apibrėžti savybes, kurias turi atitikti kiekvieno tipo vynas, be to, siekiant palengvinti standartą UNE-EN ISO/IEC 17025:2017 atitinkančios juslinės analizės sistemos (šiuo metu kuriama) taikymą.

Apibūdinant baltuosius vynus naudoti tiek pirmiau minėto projekto, į kurį šiuo tikslu buvo įtrauktos tam tikros nuorodos, duomenys, tiek ilgainiui sukaupti šio tipo vyno, su kuriuo regione daug eksperimentuota, įskaitant pačios Reguliavimo tarnybos atliktus eksperimentus ir bandymus, apibūdinimai.

Tai nėra produkto savybių pakeitimas, o tik tikslesnis ir prie naujų juslinės analizės metodų pritaikytas apibūdinimas.

Pakeitimo pobūdis: standartinis.

Šis pakeitimas – tai juslinių savybių pritaikymas, neturintis esminės įtakos saugomam produktui. Produktas išlaiko dalyje „Ryšiai su geografine vietove“ aprašytas savybes ir pobūdį, kuriuos lemia gamtinių ir žmogiškųjų veiksnių sąveika. Taigi aptariamas pakeitimas nepriklauso nė vienai iš pakeitimų rūšių, kurios nustatytos Reglamento (ES) 2019/33 14 straipsnio 1 dalyje.

4. Auginimo praktikos patikslinimas (specifikacijos 3 dalies a punktas ir bendrojo dokumento 1.5.1 punktas)

Aprašymas ir pagrindimas

Mažiausio natūralaus alkoholio kiekio, kurį turi atitikti saugomiems vynams gaminti skirtos ’Albillo Mayor’ veislės vynuogės, nustatymas.

Turint omenyje tai, kad labai svarbu išsaugoti šio tipo vyno gaivumą, be to, atsižvelgiant į įgytą patirtį ir į ataskaitas apie šią vynuogių veislę, kurias parengė Kastilijos ir Leono žemės ūkio technologijų institutas (ITACyL), atrinkdamas ’Albillo Mayor’ vynuogių veislės klonus, nuspręsta nustatyti 17,9 Brix laipsnio (10,5 Beaumé laipsnio) mažiausią natūralaus alkoholio kiekį. Šį sprendimą taip pat lėmė rinkoje vyraujanti tendencija rinktis gaivius šio tipo baltuosius vynus, be to, dideli klimato sąlygų skirtumai įvairiais derliaus metais.

Be to, šį parametrą nuspręsta nurodyti ir Brix laipsniais, nes šis matavimo vienetas patogesnis rengiant derliaus kontrolės užduotis.

Pakeitimo pobūdis: standartinis.

Šis pakeitimas – tai tik žaliavai taikomų pradinių sąlygų pritaikymas, neturintis esminės įtakos saugomam produktui. Produktas išlaiko dalyje „Ryšiai su geografine vietove“ aprašytas savybes ir pobūdį, kuriuos lemia gamtinių ir žmogiškųjų veiksnių sąveika. Taigi aptariamas pakeitimas nepriklauso nė vienai iš pakeitimų rūšių, kurios nustatytos Reglamento (ES) 2019/33 14 straipsnio 1 dalyje.

5. Gamybos sąlygų pakeitimas. Ekstrahavimo išeiga (specifikacijos 3 dalies b punktas ir bendrojo dokumento 1.5.1 punktas)

Aprašymas ir pagrindimas

Ekstrahavimo išeigos padidinimas nuo 70 l iš 100 kg vynuogių iki 72 l iš 100 kg vynuogių.

Pastaraisiais metais dėl rūsiuose naudojamų technologijų raidos, šalčio metodo taikymo ir vakuuminių filtrų naudojimo misos kokybei nustatyti atsirado galimybė geriau panaudoti vynuogių sultis pernelyg stipriai nespaudžiant, nes tai kenkia jų kokybei, taigi gaunamas didesnis tokios pat kokybės, kokia nustatyta produkto specifikacijoje, produkto kiekis.

Pakeitimo pobūdis: standartinis.

Šis pakeitimas neturi esminės įtakos saugomam produktui. Produktas išlaiko dalyje „Ryšiai su geografine vietove“ aprašytas savybes ir pobūdį, kuriuos lemia gamtinių ir žmogiškųjų veiksnių sąveika. Taigi aptariamas pakeitimas nepriklauso nė vienai iš pakeitimų rūšių, kurios nustatytos Reglamento (ES) 2019/33 14 straipsnio 1 dalyje.

6. Brandinimo sąlygos ir laikotarpis (specifikacijos 3 dalies b punktas ir bendrojo dokumento 1.5.1 punktas)

Aprašymas ir pagrindimas

Anksčiau 8 dalyje nurodytos brandinimo sąlygos ir laikotarpis nuo šiol perkeliami į 3 dalį, nes taip yra tinkamiau.

Brandinimo sąlygos ir laikotarpis nepakeisti, o paprasčiausiai perkelti iš 8 dalies b punkto 3 papunkčio „Ženklinimo nuostatos“, kuriame buvo nurodyti greta tradicinių ir neprivalomų nuorodų naudojimo etiketėje sąlygų, į 3 dalies b punkto 3 papunktį „Specifiniai vynininkystės metodai: brandinimo sąlygos“.

Be to, įtrauktas patikslinimas dėl šioje dalyje nustatyto brandinimo laikotarpio apskaičiavimo: brandinimo pradžia jokiu būdu negali būti skaičiuojama prieš derliaus metų spalio 1 d. Beje, mažiausia brandinimo trukmė, reikalinga norint naudoti tradicines nuorodas „RESERVA“ ir „GRAN RESERVA“, skaičiuojama nuo išpilstymo į ąžuolo statines dienos.

Be to, nustatyta sąlyga dėl didžiausios statinių talpos, nes ji svarbi galutinio produkto kokybei (330 l tradicinėms nuorodoms ir 600 l ąžuolo statinėms).

Pakeitimo pobūdis: standartinis.

Šis pakeitimas – tik perkėlimas į kitą dalį ir patikslinimas. Pakeitimas neturi esminės įtakos saugomam produktui. Produktas išlaiko dalyje „Ryšiai su geografine vietove“ aprašytas savybes ir pobūdį, kuriuos lemia gamtinių ir žmogiškųjų veiksnių sąveika. Taigi aptariamas pakeitimas nepriklauso nė vienai iš pakeitimų rūšių, kurios nustatytos Reglamento (ES) 2019/33 14 straipsnio 1 dalyje.

7. Vyno gamybai taikomų apribojimų pakeitimas. Raudoniesiems vynams naudojamų veislių sudėtis (specifikacijos 3 dalies c punktas ir bendrojo dokumento 1.5.1 punktas)

Aprašymas ir pagrindimas

Iš naujo nustatoma raudoniesiems SKVN „Ribera del Duero“ vynams naudojamų veislių sudėtis: iki 25 % padidinama leidžiama naudoti ’Grenache noir’ vynuogių veislės dalis, nes ši veislė vis labiau vertinama rinkoje.

Pakeitus leidžiamą naudoti ’Grenache noir’ vynuogių veislės dalį, atitinkamai nuspręsta suderinti kitų leidžiamų raudonųjų vynuogių veislių dalis. Šis pakeitimas padarytas sektoriaus atstovų, susidomėjusių šios vynuogių veislės suteikiamais niuansais, prašymu. Pakeitimas neturi poveikio šios veislės naudojimui, jei išlaikoma mažiausia 75 % ’Tempranillo’, ’Tinto Fino’ ar ’Tinta del País’ veislių dalis. Kai kurie gamintojai vis dažniau naudoja ’Grenache noir’ vynuogių veislę ir pabrėžia, kad iš jos pagaminti vynai, net ir tie, kuriems dėl pernelyg didelio šios veislės kiekio sudėtyje negali būti suteikta SKVN, gauna gerus įvertinimus. Be to, ’Grenache noir’ yra tradiciškai vietiniams raudoniesiems vynams gaminti naudojama vynuogių veislė, o tai įrodo istorinį jos pobūdį ir ryšį su regionu.

Kita vertus, sklypai, kuriuose auginama ’Grenache noir’, yra puikus šios veislės genotipo šaltinis regione, atsižvelgiant į tai, kad ši veislė išvesta masinės atrankos, kurią vykdė ne viena augintojų karta, būdu, todėl yra puikiai prisitaikiusi prie teritorijos. Reguliavimo tarnyba siekia išsaugoti ir skatinti šį regiono privalumą, ypač turint omenyje sąlygų pokyčius, visų pirma klimato atšilimą.

Be to, šiuo metu rinkoje paklausūs gaivesni vynai, o tai rodo, kad verta šią vynuogių veislę naudoti platesniu mastu, nes būtent iš jos gaminami tokie vynai.

Pakeitimo pobūdis: standartinis.

Šis pakeitimas neturi esminės įtakos saugomam produktui. Produktas išlaiko dalyje „Ryšiai su geografine vietove“ aprašytas savybes ir pobūdį, kuriuos lemia gamtinių ir žmogiškųjų veiksnių sąveika. Taigi aptariamas pakeitimas nepriklauso nė vienai iš pakeitimų rūšių, kurios nustatytos Reglamento (ES) 2019/33 14 straipsnio 1 dalyje.

8. Vyno gamybai taikomų apribojimų pakeitimas. Baltiesiems vynams naudojamų veislių sudėtis (specifikacijos 3 dalies c punktas ir bendrojo dokumento 1.5.1 punktas)

Aprašymas ir pagrindimas

Vynuogių veislės procentinės dalies, kurią turi atitikti saugomi baltieji vynai ir kurios didžiąją dalį turi sudaryti pagrindinė ’Albillo Mayor’ vynuogių veislė, nustatymas.

Registruotų veiklos vykdytojų gaminamuose baltuosiuose vynuose, kurie vis dažniau parduodami be saugomos kilmės vietos nuorodos, didžiąją dalį sudaro vietinė ’Albillo Mayor’ vynuogių veislė. Atsižvelgiant į regiono raudoniesiems vynams taikomą metodiką, pagal kurią mažiausiai 75 % visų veislių turi sudaryti ’Tempranillo’ veislė, baltiesiems vynams naudojama pagrindinė ’Albillo Mayor’ vynuogių veislė taip pat atitinkamai turi sudaryti 75 %.

Šiaip ar taip, saugomos kilmės vietos nuorodos „Ribera del Duero“ ir galiojančio Reguliavimo tarnybos taisyklių dėl šios nuorodos pirmojoje pereinamojo laikotarpio nuostatoje nurodyta:

„Pagal 1982 m. liepos 21 d. sprendimo trečiąją pereinamojo laikotarpio nuostatą Reguliavimo tarnyba gali leisti saugomus vynus gaminti iš vynuogių, nuskintų gamybos vietovėje esančiuose vynuogynuose, kuriuose auginamas įvairių vynuogių veislių mišinys, jeigu šiame mišinyje dominuoja taisyklėse leidžiamos naudoti vynuogių veislės.“

Antra, reikia numatyti, kad vėliau specifikacijoje reikės padaryti su šiais naujais vynų tipais susijusius patikslinimus, todėl, viena vertus, reikia užtikrinti šios vietinės veislės tipiškumą, kita vertus, palikti galimybę į vynų gamybą įtraukti kitas tradicines vynuogių veisles, jeigu ateityje jų naudojimą patvirtintų techniniai tyrimai.

Be to, iš ’Albillo Mayor’ vynuogių veislės pagaminti vynai parduodami nišinėje kokybiškų vynų rinkoje ir yra brangūs, palyginti su kitais šios gamos vynais, todėl yra laikomi prestižiniais baltaisiais vynais.

Pakeitimo pobūdis: standartinis.

Atsižvelgiant į pirmiau pateiktus paaiškinimus, baltųjų vynų įtraukimas negali būti laikomas pakeitimu Sąjungos mastu. Įtraukus šiuos vynus, jų gamybos sąlygos ir susiję apribojimai bus patikslinti siekiant išsaugoti esmines regiono vynų savybes. Taigi aptariamas pakeitimas nepriklauso nė vienai iš pakeitimų rūšių, kurios nustatytos Reglamento (ES) 2019/33 14 straipsnio 1 dalyje.

9. Geografinės vietovės patikslinimas (specifikacijos 4 dalis ir bendrojo dokumento 1.6 punktas)

Aprašymas ir pagrindimas

Geografinės vietovės patikslinimas

Vietovės ribos nepakeistos, tik atnaujintas ją sudarančių savivaldybių sąrašas, nes po kilmės vietos nuorodos pripažinimo pasikeitė savivaldybių ir mažesnių vietinių vienetų administracinis suskirstymas.

Pakeitimo pobūdis: standartinis.

Pakeista ne geografinė vietovė, o tik šios dalies formuluotė.

10. ’Albillo mayor’ vynuogių veislės didžiausio gamybos kiekio iš hektaro įtraukimas (specifikacijos 5 dalis ir bendrojo dokumento 1.5.2 punktas)

Aprašymas ir pagrindimas

Aprašymas ir pagrindimas: įtraukiamas didžiausias leidžiamas ’Albillo Mayor’ vynuogių veislės gamybos kiekio iš hektaro kiekis – 9 500 kg/ha.

Nors vynuogių veislės produktyvumas „Ribera del Duero“ vynuogynuose gali skirtis, per ’Albillo Mayor’ vynuogių veislės klonų atranką ITACyL atlikti tyrimai rodo, kad 9 500 kg iš hektaro šiai veislei yra tinkamas ir produkto specifikaciją atitinkantis kiekis.

Be to, patirtis taip pat rodo, kad ITACyL nurodytas kiekis yra tinkamas, nes paprastai reikia paaukoti nemažai vynuogių kekių norint apriboti dabartinį kiekį, kuris šiuo metu saugomų vynų kategorijoje gali būti taikomas tik raudoniesiems ir rožiniams vynams.

Didesnę nei anksčiau ribą taip pat lėmė tai, kad į specifikaciją įtraukti iš šios vynuogių veislės pagaminti vynai, kurių gamybos tikslas – pasiekti gaivumo pojūtį, o taikant ankstesnę šios vynuogių veislės gamybos kiekio ribą tai padaryti yra sunkiau.

Pakeitimo pobūdis: standartinis.

’Albillo Mayor’ vynuogių veislei, iš kurios visų pirma bus gaminami baltieji vynai, turi būti nustatytas konkretus didžiausias gamybos kiekis iš hektaro. Taigi aptariamas pakeitimas nepriklauso nė vienai iš pakeitimų rūšių, kurios nustatytos Reglamento (ES) 2019/33 14 straipsnio 1 dalyje.

11. ’Albillo mayor’, kaip pagrindinės vynuogių veislės, įtraukimas (specifikacijos 6 dalis ir bendrojo dokumento 1.7 punktas)

Aprašymas ir pagrindimas

Aprašymas ir pagrindimas: ’Albillo Mayor’ tampa pagrindine vynuogių veisle, nes regione ji visuomet buvo populiariausia baltųjų vynuogių veislė.

Baltųjų vynų įtraukimas į specifikaciją reiškia, kad labai padidėja ’Albillo Mayor’ veislės vynuogių dalis, todėl nepakanka tiesiog paminėti šios vynuogių veislės leidžiamų veislių sąraše – ji turi tapti pagrindine veisle.

Būtinybę ’Albillo Mayor’ nurodyti kaip pagrindinę baltiesiems vynams „Ribera del Duero“ vynuogynuose gaminti skirtą veislę lėmė keletas priežasčių:

— Pirma, tai vienintelė regione leidžiama baltųjų vynuogių veislė.

— Antra, tai pagrindinė veislė, skirta baltiesiems vynams, kurie parduodami registruotuose rūsiuose ir kurių komercinė sėkmė bei kritikų palankumas didina vartotojų susidomėjimą.

— Trečia, tai saugomoje vietovėje tradiciškai auginama baltųjų vynuogių veislė, kurios išskirtinis charakteris glaudžiai susijęs su baltųjų vynų savybėmis, todėl ji turi būti pripažinta pagrindine „Ribera del Duero“ baltųjų vynų gamybos veisle.

Atsižvelgiant į pirmiau nurodytas aplinkybes, susijusias su baltųjų vynų įtraukimu į saugomos vietovės specifikaciją, svarbu ’Albillo Mayor’ apibrėžti kaip pagrindinę veislę ir taip užtikrinti tradicinį regiono vynų ypatumą.

Istoriniu požiūriu ’Albillo Mayor’ veislė regiono vynuogynuose visuomet buvo auginama drauge su ’Tempranillo’ veisle, todėl šios dvi vynuogių veislės geriausiai apibūdina „Ribera del Duero“ vynų charakterį.

Pakeitimo pobūdis: standartinis.

’Albillo Mayor’ veislė, kuri bus naudojama būtent baltiesiems vynams gaminti, visuomet buvo leidžiama naudoti ir yra tradicinė regiono baltųjų vynuogių veislė. Tai nėra pakeitimas, tik veislės pripažinimas. Taigi aptariamas pakeitimas nepriklauso nė vienai iš pakeitimų rūšių, kurios nustatytos Reglamento (ES) 2019/33 14 straipsnio 1 dalyje.

12. Nukrypti leidžiančios nuostatos, susijusios su istoriškai retesnėmis veislėmis, įtraukimas (specifikacijos 6 dalis)

Aprašymas ir pagrindimas

Vynuogių iš istorinių vynuogynų įtraukimas į saugomų vynų kategoriją.

Kai kurių retai pasitaikančių veislių naudojimas maišant su pagrindinėmis veislėmis yra nuo seno taikoma tradicinė praktika, kuri gaminant rožinius, arba „clarete“, vynus taikoma ir toliau net ir pripažinus saugomą kilmės vietos nuorodą (kaip tai nustatyta specialiose taisyklėse, parengtose prieš specifikacijos patvirtinimą).

Viena vertus, sklypai, kuriuose auginamos įvairios istorinės veislės, yra puikus genetinės įvairovės šaltinis regione, atsižvelgiant į tai, kad šios veislės išvestos masinės atrankos, kurią vykdė ne viena augintojų karta, būdu, todėl yra puikiai prisitaikiusios prie teritorijos. Reguliavimo tarnyba siekia išsaugoti ir skatinti šią regiono tradiciją, ypač turint omenyje sąlygų pokyčius, visų pirma klimato atšilimą.

Kita vertus, šiuo metu rinkoje paklausūs gaivesni ir kompleksiškesni vynai, o tai rodo, kad šias vynuogių veisles verta naudoti platesniu mastu – būtent to nuolatos prašo veiklos vykdytojai.

Pakeitimo pobūdis: standartinis.

Šis pakeitimas iš esmės nekeičia produkto savybių, jos išlieka tokios, kokios aprašytos dalyje „Ryšiai su geografine vietove“. Jo tikslas – suderinti tradicines praktikas bei regione auginamų veislių teikiamas galimybes ir naujas vynininkystės tendencijas, kad būtų galima kurti dabartinį vartotojų skonį atitinkantį aukščiausios kokybės produktą. Taigi aptariamas pakeitimas nepriklauso nė vienai iš pakeitimų rūšių, kurios nustatytos Reglamento (ES) 2019/33 14 straipsnio 1 dalyje.

13. Ryšio su geografine vietove formuluotės atnaujinimas (specifikacijos 7 dalis ir bendrojo dokumento 1.8 punktas)

Aprašymas ir pagrindimas

Nedideli pakeitimai ryšio su geografine vietove formuluotėse siekiant patikslinti kai kurias sąvokas ir pagrįsti siūlomus pakeitimus.

Dėl siūlymų iš dalies pakeisti SKVN „Ribera del Duero“ specifikaciją ryšys su geografine vietove ar jo patikimumas iš esmės niekaip nekeičiamas, tačiau šią dalį reikėjo pakoreguoti siekiant patikslinti kai kurias sąvokas, visų pirma norint pabrėžti, kad aptariami pakeitimai yra pagrįsti ir nenutraukia priežastinio ryšio.

Pakeitimo pobūdis: standartinis.

Tai nėra esminis pakeitimas, tik labiau pritaikyta nauja formuluotė. Taigi aptariamas pakeitimas nepriklauso nė vienai iš pakeitimų rūšių, kurios nustatytos Reglamento (ES) 2019/33 14 straipsnio 1 dalyje.

14. 8 Dalies „taikomi papildomi reikalavimai“ pakeitimas (specifikacijos 8 dalis ir bendrojo dokumento 1.9 punktas)

Aprašymas ir pagrindimas

8 dalies „Taikomi papildomi reikalavimai“ pakeitimai siekiant atnaujinti teisinį pagrindą ir patikslinti kai kurias sąvokas, pvz., registravimo prievolę, gamybos kiekio taisyklių taikymo išimtis, išpilstymo į butelius vietoje pagrindimą ir nuorodas etiketėse. Įtraukiama galimybė įvardyti gyvenvietes kaip smulkesnius geografinius vienetus.

Iš tiesų ši dalis pakoreguota visa siekiant paaiškinti netikslias sąvokas ir pritaikyti jų formuluotę prie galiojančių teisės aktų.

Kalbant apie neprivalomą smulkesnių geografinių vienetų pavadinimų nurodymą, įtraukiama galimybė nurodyti geografinės vietovės savivaldybių ir smulkesnių vietinių vienetų (gyvenviečių) pavadinimus. Šis pakeitimas padarytas atsižvelgiant į šio sektoriaus veiklos vykdytojų, taip pat dabartinių vartotojų, kurie vis dažniau nori, kad būtų nurodyta produkto kilmė, prašymu.

Minėtų gyvenviečių ribos yra tiksliai nustatytos ir atitinka administracinį suskirstymą.

Pakeitimo pobūdis: standartinis.

Šioje dalyje siūlomi pakeitimai neturi įtakos saugomam pavadinimui ir nesukuria naujų apribojimų prekybai. Taigi aptariamas pakeitimas nepriklauso nė vienai iš pakeitimų rūšių, kurios nustatytos Reglamento (ES) 2019/33 14 straipsnio 1 dalyje.

15. 9 Dalies b punkto „specifikacijos laikymosi kontrolė“ atnaujinimas. Kontrolės užduotys (specifikacijos 9 dalies b punktas)

Aprašymas ir pagrindimas

Aprašymas ir pagrindimas: dalies, susijusios su kontrolės užduotimis, atnaujinimas.

Atsižvelgiant į akreditavimo pagal UNE-EN-ISO 17065 standartą procedūrą, kurią šiuo metu kuria Reguliavimo tarnyba, šią dalį reikia pakoreguoti, kad ji atitiktų tame standarte nustatytus principus.

Pakeitimo pobūdis: standartinis.

Šis pakeitimas nepriklauso nė vienai iš pakeitimų rūšių, kurios nustatytos Reglamento (ES) 2019/33 14 straipsnio 1 dalyje.

BENDRASIS DOKUMENTAS

1. Produkto pavadinimas

Ribera del Duero

2. Geografinės nuorodos tipas

SKVN – saugoma kilmės vietos nuoroda

3. Vynuogių produktų kategorijos

1. Vynas

4. Vyno (-ų) aprašymas

JAUNI RAUDONIEJI VYNAI ARBA JAUNI ĄŽUOLO STATINĖSE BRANDINTI VYNAI

JAUNI VYNAI (nebrandinti arba trumpiau nei tris mėnesius brandinti ir (arba) fermentuoti statinėse)

Išvaizda: vynai skaidrūs, vidutiniškai arba labiau intensyvios raudonos spalvos su purpuriniu arba violetiniu atspalviu.

Kvapas: šviežių raudonų ir (arba) juodų vaisių, vidutinio intensyvumo.

Skonis: dėl juntamo rūgštumo gaivus ir subalansuotas, vidutiniškai stiprus arba nestiprus, ne itin ilgai išliekantis.

JAUNI ĄŽUOLO STATINĖSE BRANDINTI VYNAI (ilgiau nei tris mėnesius brandinti ir (arba) fermentuoti statinėse)

Išvaizda: vynai skaidrūs, vidutiniškai arba labiau intensyvios raudonos spalvos su purpuriniu arba violetiniu atspalviu.

Kvapas: šviežių raudonų ir (arba) juodų vaisių, su brandinant ąžuolo statinėje susiformavusiais aromatais.

Skonis: dėl juntamo rūgštumo gaivus ir subalansuotas, vidutiniškai stiprus, ne itin ilgai išliekantis.

Bet kuriuo atveju šioje dalyje nustatyti fiziniai ir cheminiai parametrai atitinka Sąjungos teisės aktuose nustatytas ribas.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) 11,5 Mažiausias bendrasis rūgštingumas 4 gramai viename litre (išreikštas vyno rūgštimi) Didžiausias lakusis rūgštingumas (miliekvivalentais viename litre) (*1) 0,833 Didžiausias bendras sieros dioksido kiekis (miligramais viename litre) 150

„CRIANZA“

Išvaizda: vynai skaidrūs, vidutiniškai arba labiau intensyvios raudonos spalvos su granatų arba purpuriniu atspalviu. Anglies dioksido nėra.

Kvapas: šviežių raudonų ir (arba) juodų vaisių, su brandinant ąžuolo statinėje susiformavusiais vidutinio ar didesnio intensyvumo aromatais.

Skonis: subalansuotas ir stiprus, gana gaivus ir rūgštokas, vidutiniškai arba ilgai išliekantis.

Bet kuriuo atveju šioje dalyje nustatyti fiziniai ir cheminiai parametrai atitinka Sąjungos teisės aktuose nustatytas ribas.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) 11,5 Mažiausias bendrasis rūgštingumas 4 miliekvivalentai viename litre Didžiausias lakusis rūgštingumas (miliekvivalentais viename litre) (*2) 0,833 Didžiausias bendras sieros dioksido kiekis (miligramais viename litre) 150

RAUDONIEJI VYNAI „RESERVA“ IR „GRAN RESERVA“. KITI ILGIAU NEI DVEJUS METUS BRANDINTI RAUDONIEJI VYNAI

„RESERVA“ IR „GRAN RESERVA“

Išvaizda: grynos arba šiek tiek drumstos spalvos, vidutiniškai arba labiau intensyvios raudonos spalvos su raudonų plytų arba purpuriniu atspalviu. Anglies dioksido nėra.

Kvapas: brandinimo ąžuolo statinėse aromatai, vidutinio intensyvumo, gali būti juntamas virtų, tačiau ne šviežių vaisių aromatas.

Skonis: subalansuotas ir stiprus, gan rūgštus, vidutiniškai arba ilgai išliekantis.

KITI ILGIAU NEI DVEJUS METUS BRANDINTI VYNAI (ilgiau nei tris mėnesius brandinti ir (arba) fermentuoti statinėse)

Išvaizda: grynos arba šiek tiek drumstos spalvos, vidutiniškai arba labiau intensyvios raudonos spalvos su raudonų plytų arba violetiniu atspalviu.

Kvapas: brandinant ąžuolo statinėje susiformavę aromatai.

Skonis: subalansuotas ir stiprus, gan rūgštus, vidutiniškai arba ilgai išliekantis.

Bet kuriuo atveju šioje dalyje nustatyti fiziniai ir cheminiai parametrai atitinka Sąjungos teisės aktuose nustatytas ribas.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) 11,5 Mažiausias bendrasis rūgštingumas 4 gramai viename litre (išreikštas vyno rūgštimi) Didžiausias lakusis rūgštingumas (miliekvivalentais viename litre) (*3) 0,833 Didžiausias bendras sieros dioksido kiekis (miligramais viename litre) 150

ROŽINIAI VYNAI, ARBA „CLARETE“

Nebrandinti

Išvaizda: spalva skaidri, būdingi svogūnų lukštų, aviečių raudonos spalvos ar net pilkšvi atspalviai.

Kvapas: raudonų ir (arba) kitų vaisių.

Skonis: subalansuotas ir gaivus, vidutiniškai arba labai rūgštus, nestiprus arba vidutiniškai stiprus.

Brandinti

Išvaizda: spalva gryna, būdingi svogūnų lukštų, aviečių raudonos spalvos ar net pilkšvi atspalviai.

Kvapas: šviežių vaisių arba virtų raudonų ir (arba) kitų vaisių aromatai ir medžio kvapas. „Reserva“ ir „Gran reserva“ vynuose vaisių aromatų gali nebūti.

Skonis: subalansuotas ir gaivus, vidutiniškai arba labai rūgštus, nestiprus arba vidutiniškai stiprus.

Bet kuriuo atveju šioje dalyje nustatyti fiziniai ir cheminiai parametrai atitinka Sąjungos teisės aktuose nustatytas ribas.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) 11 Mažiausias bendrasis rūgštingumas 4,3 gramo viename litre (išreikštas vyno rūgštimi) Didžiausias lakusis rūgštingumas (miliekvivalentais viename litre) (*4) 0,833 Didžiausias bendras sieros dioksido kiekis (miligramais viename litre) 180

BALTIEJI VYNAI

Nebrandinti

Išvaizda: skaidrios, šiaudų geltonos spalvos.

Kvapas: įvairių vaisių aromatas, kurį kartais lydi augalinis kvapas.

Skonis: subalansuotas ir gaivus, vidutiniškai arba labai rūgštus, nestiprus arba vidutiniškai stiprus.

Brandinti

Išvaizda: spalva gryna, nuo šiaudų geltonos iki aukso geltonos. Vynai su tradicinėmis nuorodomis „Crianza“, „Reserva“ ar „Gran reserva“ gali būti sendinto aukso spalvos.

Kvapas: įvairių šviežių arba virtų vaisių aromatai ir medžio kvapas. „Reserva“ ir „Gran reserva“ vynuose vaisių aromatų gali nebūti.

Skonis: subalansuotas ir gaivus, vidutiniškai arba labai rūgštus, nestiprus arba vidutiniškai stiprus.

Didžiausias lakusis rūgštingumas:

nefermentuotų arba statinėse nebrandintų vynų –0,65 g/l (10,83 miliekvivalento viename litre);

fermentuotų ir (arba) statinėse brandintų vynų –0,8 g/l (13,33 miliekvivalento viename litre).

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) 11 Mažiausias bendrasis rūgštingumas 4,5 gramo viename litre (išreikštas vyno rūgštimi) Didžiausias lakusis rūgštingumas (miliekvivalentais viename litre) 10,83 Didžiausias bendras sieros dioksido kiekis (miligramais viename litre) 180

5. Vyno gamybos metodai

a) Pagrindiniai vynininkystės metodai

Auginimo praktika

Tam, kad vynams būtų suteikta SKVN „Ribera del Duero“, vynuogynai, kuriuose auginamos vynuogės, turi būti bent trečio vegetacijos ciklo nuo pasodinimo.

Auginimo praktika

Naujuose sklypuose mažiausias auginimo tankumas – 2 000 vynmedžių sodinių viename hektare.

Specifinis vynininkystės metodas

Raudonųjų vynuogių veislių vynai –19,1 Brix laipsnio (11 Beaumé laipsnių), baltųjų vynuogių veislių vynai –17,9 Brix laipsnio (10,5 Beaumé laipsnio).

Specifinis vynininkystės metodas

Didžiausias kiekis – 72 l vyno arba misos iš 100 kg nuskintų vynuogių.

Brandinimo sąlygos

Specifinis vynininkystės metodas

„CRIANZA“. Raudonųjų vynų trumpiausias brandinimo laikotarpis yra 24 mėn., iš jų bent 12 mėn. – ąžuolo statinėse. Rožinių, arba „clarete“, ir baltųjų vynų trumpiausias brandinimo laikotarpis yra 18 mėn., iš jų bent 6 mėn. – ąžuolo statinėse.

„RESERVA“. Raudonųjų vynų trumpiausias brandinimo laikotarpis yra 36 mėn. Iš jų bent 12 mėn. vynai brandinami ąžuolo statinėse, o likusį laiką – buteliuose. Rožinių, arba „clarete“, ir baltųjų vynų trumpiausias brandinimo laikotarpis yra 24 mėn. Iš jų bent 6 mėn. vynai brandinami ąžuolo statinėse, o likusį laiką – buteliuose.

„GRAN RESERVA“. Raudonųjų vynų trumpiausias brandinimo laikotarpis yra 60 mėn. Iš jų bent 24 mėn. vynai brandinami ąžuolo statinėse, o likusį laiką – buteliuose. Rožinių, arba „clarete“, ir baltųjų vynų trumpiausias brandinimo laikotarpis yra 48 mėn. Iš jų bent 6 mėn. vynai brandinami ąžuolo statinėse, o likusį laiką – buteliuose.

Brandinimo sąlygos

Specifinis vynininkystės metodas

Nuoroda „ROBLE/BARRICA“

Raudonieji, rožiniai („clarete“) ir baltieji vynai, kurie mažiausiai tris mėnesius brandinami statinėse.

Brandinimo sąlygos

Specifinis vynininkystės metodas

Vynų su nuorodomis „CRIANZA“, „RESERVA“ ir „GRAN RESERVA“ didžiausia ąžuolo statinių talpa yra 330 litrų.

Vynų su nuoroda „ROBLE/BARRICA“ didžiausia talpa yra 600 litrų.

Vyno gamybai taikomi apribojimai

Gaminant SKVN „Ribera del Duero“ žymimus vynus turi būti laikomasi toliau nurodytų vynuogių veislių kiekvienam vyno tipui proporcijų.

Raudonieji vynai: sudaryti iš ne mažiau kaip 95 % vynuogių, nuskintų nuo šioje specifikacijoje leidžiamų raudonųjų vynuogių veislių vynmedžių. ’Tempranillo’, ’Tinto Fino’ arba ’Tinta del País’ veislių dalis šiuose vynuose negali būti mažesnė kaip 75 %.

Rožiniai, arba „clarete“, vynai: sudaryti iš ne mažiau kaip 50 % vynuogių, nuskintų nuo šioje specifikacijoje leidžiamų raudonųjų vynuogių veislių vynmedžių.

Baltieji vynai: gamyboje ne mažiau kaip 75 % turi sudaryti ’Albillo Mayor’ veislės vynuogės.

b) Didžiausias gamybos kiekis

RAUDONŲJŲ VYNUOGIŲ VEISLĖS

7 000 kg vynuogių iš hektaro

RAUDONŲJŲ VYNUOGIŲ VEISLĖS

50,4 hektolitro iš hektaro

BALTŲJŲ VYNUOGIŲ VEISLĖS

9 500 kg vynuogių iš hektaro

BALTŲJŲ VYNUOGIŲ VEISLĖS

68,4 hektolitro iš hektaro

6. Nustatyta geografinė vietovė

BURGOSO PROVINCIJA: ADRADA DE HAZA, ANGUIX, ARANDA DE DUERO (LA AGUILERA y SINOVAS), BAÑOS DE VALDEARADOS, BERLANGAS DE ROA, CALERUEGA, CAMPILLO DE ARANDA, CASTRILLO DE LA VEGA, LA CUEVA DE ROA, FRESNILLO DE LAS DUEÑAS, FUENTECEN, FUENTELCESPED, FUENTELISENDO, FUENTEMOLINOS, FUENTENEBRO, FUENTESPINA, GUMIEL DE IZÁN, GUMIEL DE MERCADO, HAZA, HONTANGAS, HONTORIA DE VALDEARADOS, LA HORRA, HOYALES DE ROA, MAMBRILLA DE CASTREJÓN, MILAGROS, MORADILLO DE ROA, NAVA DE ROA, OLMEDILLO DE ROA, PARDILLA, PEDROSA DE DUERO (BOADA DE ROA, GUZMÁN, QUINTANAMANVIRGO et VALCABADO DE ROA), PEÑARANDA DE DUERO (CASANOVA), QUEMADA, QUINTANA DEL PIDIO, ROA, SAN JUAN DEL MONTE, SAN MARTÍN DE RUBIALES, SANTA CRUZ DE LA SALCEDA, LA SEQUERA DE HAZA, SOTILLO DE LA RIBERA (PINILLOS DE ESGUEVA), TERRADILLOS DE ESGUEVA, TORREGALINDO, TÓRTOLES DE ESGUEVA (VILLOVELA DE ESGUEVA), TUBILLA DEL LAGO, VADOCONDES, VALDEANDE, VALDEZATE, LA VID Y BARRIOS (GUMA, ZUZONES), VILLAESCUSA DE ROA, VILLALBA DE DUERO, VILLALBILLA DE GUMIEL, VILLANUEVA DE GUMIEL, VILLATUELDA, ZAZUAR;

SEGOVIJOS PROVINCIJA: ALDEHORNO, HONRUBIA DE LA CUESTA, MONTEJO DE LA VEGA DE LA SERREZUELA, VILLAVERDE DE MONTEJO (VILLALVILLA DE MONTEJO);

SORIJOS PROVINCIJA: ALCUBILLA DE AVELLANEDA (ALCOBA DE LA TORRE, ZAYAS DE BÁSCONES), (ALCUBILLA DEL MARQUÉS), CASTILLEJO DE ROBLEDO, LANGA DE DUERO (ALCOZAR, BOCIGAS DE PERALES, VALDANZO, VALDANZUELO, ZAYAS DE TORRE), MIÑO DE SAN ESTEBAN, SAN ESTEBAN DE GORMAZ (ALDEA DE SAN ESTEBAN, ATAUTA, INES, MATANZA DE SORIA, OLMILLOS, PEDRAJA DE SAN ESTEBAN, PEÑALBA DE SAN ESTEBAN, QUINTANILLA DE TRES BARRIOS, REJAS DE SAN ESTEBAN, SOTO DE SAN ESTEBAN, VELILLA DE SAN ESTEBAN, VILLÁLVARO);

VALJADOLIDO PROVINCIJA: BOCOS DE DUERO, CANALEJAS DE PEÑAFIEL, CASTRILLO DE DUERO, CURIEL DE DUERO, FOMPEDRAZA, MANZANILLO, OLIVARES DE DUERO, OLMOS DE PEÑAFIEL, PEÑAFIEL (ALDEAYUSO, MÉLIDA, PADILLA DE DUERO), PESQUERA DE DUERO, PIÑEL DE ABAJO, PIÑEL DE ARRIBA, QUINTANILLA DE ARRIBA, QUINTANILLA DE ONÉSIMO, RÁBANO, ROTURAS, TORRE DE PEÑAFIEL (MOLPECERES), VALBUENA DE DUERO (SAN BERNARDO), VALDEARCOS DE LA VEGA.

7. Pagrindinės vyninių vynuogių veislės

’TEMPRANILLO’ – ’TINTA DEL PAIS’

’TEMPRANILLO’ – ’TINTO FINO’

’ALBILLO MAYOR’

8. Ryšys (-iai) su geografine vietove

1. 5 punkte apibūdintas geografinės vietovės dirvožemis ir klimatas šios vietovės vynams suteikia ypatingą charakterį. Tai, kad šioje vietovėje auginama nedaug pagrindinių vynuogių veislių, rodo, jog čia užaugintoms vynuogėms būdingos tam tikros išskirtinės savybės. Šis išskirtinumas pasireiškia subalansuotu natūraliu vynų rūgštingumu, kurį raudonuosiuose vynuose papildo gausūs fenoliai, iš kurių reikėtų paminėti melsvo atspalvio antocianinus ir vitizinus, taip pat kokybiškos polimerinės sudėties taninus.

2. Klimatas, ypač dėl vietovės vidutinio aukščio reljefo, daro didelę įtaką vynuogėms. Todėl pirmiau aprašytas lėtas nokimas, taip pat dideli dienos ir nakties temperatūros skirtumai leidžia būtent dieną formuotis įvairioms naudingoms sudedamosioms dalims, nes naktį metaboliniai procesai sulėtėja. Be to, ilgas nokimas natūraliai sušvelnina taninus.

3. Taigi SKVN „Ribera del Duero“ gamybos vietovė puikiai tinka kokybiškiems vynams gaminti, jeigu tik ribojama vynmedžių apkrova ir nenaudojamos jokios vėlyvosios veislės. Vietovei būdingas didelis saulėtumas (daugiau kaip 2 400 val. saulės šviesos per metus) ir aukšta temperatūra vasarą, kai vynuogės pradeda nokti ir noksta, o tai yra būtinos sąlygos norint išgauti tinkamą polifenolių kiekį. Trumpai tariant, nustatyta vietovė puikiai tinka kokybiškiems vynams gaminti, bet svarbu tinkamai parinkti auginimo vietą ir vynuogių veisles, atsižvelgti į vynmedžių atsparumą, pritaikyti auginimo praktiką ir pan.

4. Natūralios gamybos vietovės topografinės, klimato ir dirvožemio sąlygos sudaro optimalaus vynmedžių, kurie ilgainiui puikiai prisitaikė prie aplinkos, augimo galimybes. Greta pirmiau aprašytų išskirtinių vietovės sąlygų taip pat reikėtų paminėti ’Tinto Fino’ vynuogių veislės savybes, nes jos šio regiono vynams suteikia unikalų charakterį. Dėl puikaus prisitaikymo prie vietovės ši veislė tapo vietine vynuogių veisle. Ji žaliavai suteikia išskirtinių savybių, kurios labai tinka subtiliems vynams, ypač brandinti tinkamiems vynams, gaminti, kaip jau ne vieną šimtmetį rodo vartotojų susidomėjimas, taip pat dabartinis vyno prekybos mastas. ’Albillo Mayor’ vynuogių veislė taip pat galėtų būti laikoma pagrindine vietine šio regiono baltųjų vynuogių veisle, nes istoriškai ji yra labiausiai paplitusi teritorijoje, be to, pagal tradiciją vietiniai baltieji vynai visuomet buvo gaminami iš šios vynuogių veislės.

9. Kitos pagrindinės sąlygos (išpilstymas, ženklinimas, kiti reikalavimai)

Išpilstymas nustatytoje vietovėje

Teisinis pagrindas:

nustatytas nacionalinės teisės aktuose.

Papildomų sąlygų rūšis:

išpilstymas nustatytoje geografinėje vietovėje.

Sąlygos aprašymas:

Į vyno gamybos procesą įeina vynų išpilstymo į butelius ir brandinimo etapai; taigi šioje specifikacijoje aprašytos juslinės ir fizinės bei cheminės savybės gali būti užtikrinamos tik tuo atveju, jei visi vyno apdorojimo veiksmai atliekami gamybos vietovėje. Todėl, atsižvelgiant į tai, kad SKVN „Ribera del Duero“ žymimų vynų išpilstymas į butelius yra vienas iš svarbiausių etapų, lemiančių specifikacijoje apibūdintas vynų savybes, šis etapas turi būti vykdomas gamybos vietovėje registruotų rūsių išpilstymo į butelius patalpose, nes taip išsaugoma vynų kokybė, užtikrinama jų kilmė ir kontrolė.

Ženklinimo reikalavimai

Teisinis pagrindas:

nustatytas ES teisės aktuose.

Papildomų sąlygų rūšis:

papildomos su ženklinimu susijusios nuostatos.

Sąlygos aprašymas:

Visų SKVN žymimų vynų etiketėse turi būti nurodytas geografinis pavadinimas „Ribera del Duero“.

SKVN gali pakeisti tradicinė nuoroda „Kilmės vietos nuoroda“ (KVN).

Ženklinimo reikalavimai

Teisinis pagrindas:

SKVN ir SGN prižiūrinti institucija, jei taip nustato valstybės narės.

Papildomų sąlygų rūšis:

papildomos su ženklinimu susijusios nuostatos.

Sąlygos aprašymas:

Tradicinės nuorodos „CRIANZA“, „RESERVA“ ir „GRAN RESERVA“ gali būti pateikiamos saugomų vynų etiketėse, jeigu tie vynai atitinka specifikacijoje nustatytas brandinimo sąlygas (3 dalies b punkto 2 papunktis).

Nuoroda „ROBLE/BARRICA“ gali būti pateikiama saugomų vynų etiketėse, jeigu tie vynai atitinka specifikacijoje nustatytas brandinimo sąlygas (3 dalies b punkto 2 papunktis).

Ženklinimo reikalavimai

Teisinis pagrindas:

SKVN ir SGN prižiūrinti institucija, jei taip nustato valstybės narės.

Papildomų sąlygų rūšis:

papildomos su ženklinimu susijusios nuostatos.

Sąlygos aprašymas:

SKVN „Ribera del Duero“ žymimų vynų etiketėse gali būti nurodomas ir šio dokumento 5 punkte išvardytų smulkesnių geografinių vienetų (gyvenviečių) pavadinimas, jeigu 85 % vyno gamybai naudojamų vynuogių yra nuskintos tame geografiniame vienete esančiuose sklypuose.

Nuoroda į produkto specifikaciją

www.itacyl.es/documents/20143/342640/Ppta+Mod+PCC+DO+RIBERA+Rev+3.docx/77b3b8ce-6ae7-0506-4314-1a47654af80a

(1) OL L 9, 2019 1 11, p. 2.

(*1) 0,833 miliekvivalento viename litre kiekvienam įgytam alkoholio laipsniui, kai vynas tų pačių metų. Ilgiau nei metus brandinti vynai negali viršyti ribos, apskaičiuotos taip: 1 g/l iki 10 % alkoholio pridedant 0,06 g/l kiekvienam alkoholio laipsniui virš 10 %.

(*2) 0,833 miliekvivalento viename litre kiekvienam įgytam alkoholio laipsniui, kai vynas tų pačių metų. Ilgiau nei metus brandinti vynai negali viršyti ribos, apskaičiuotos taip: 1 g/l iki 10 % alkoholio pridedant 0,06 g/l kiekvienam alkoholio laipsniui virš 10 %.

(*3) 0,833 miliekvivalento viename litre kiekvienam įgytam alkoholio laipsniui, kai vynas tų pačių metų. Ilgiau nei metus brandinti vynai negali viršyti ribos, apskaičiuotos taip: 1 g/l iki 10 % alkoholio pridedant 0,06 g/l kiekvienam alkoholio laipsniui virš 10 %.

(*4) 0,833 miliekvivalento viename litre kiekvienam įgytam alkoholio laipsniui, kai vynas tų pačių metų. Ilgiau nei metus brandinti vynai negali viršyti ribos, apskaičiuotos taip: 1 g/l iki 10 % alkoholio pridedant 0,06 g/l kiekvienam alkoholio laipsniui virš 10 %.